Gajdoš, Peter, minister obrany SR (2018-06-21):
Vážený pán poslanec, musím s poľutovaním konštatovať, že také praktiky, aké boli popísané v otázke, boli vo viacerých prípadoch potvrdené aj v kontrolných orgánoch, ktorým je Štátna veterinárna a potravinová správa Slovenskej republiky, ďalej budem používať tú skratku ŠVPS. Tieto, dovolím si povedať, veľmi nečestné praktiky, ktorým je spotrebiteľ úmyselne uvádzaný do omylu a ktoré priamo porušujú zákon, sú samozrejme zo strany štátu sankcionované. Od začiatku roku 2018 ŠVPS zaradila medzi svoje prioritné činnosti na ochranu spotrebiteľa práve aj cielené kontroly zamerané na kontrolu vysledovateľnosti čerstvého ovocia a zeleniny, vrátane kontroly označovania krajiny pôvodu s cieľom odhalenia možných nečestných praktík pri ich uvádzaní na trh. Kontroly prebiehali a stále prebiehajú na všetkých stupňoch distribučného reťazca, v obchodných reťazcoch, ako aj u obchodníkoch s ovocím a zeleninou, ktorí distribuujú ovocie a zeleninu z krajín Európskej únie do Slovenskej republiky a ktorí sú povinní nahlasovať zase zásielky do portálu ŠVPS. Potravinoví inšpektori sa pri kontrolách zameriavali okrem kvality tovaru aj na kontrolu dokladov sprevádzajúcich zásielky ovocia a zeleniny, spôsob ich uchovania, prenos informácií vrátane krajiny pôvodu do vnútorného informačného systému kontrolovaného subjektu, ako aj správnosť a spravodlivosť finálneho uvádzania údajov do dodacích listov a faktúr pre odberateľov. Pri kontrolách u distribútorov inšpektori vykonali dokumentačnú kontrolu dokladov, pričom boli krížovo skontrolované množstvá prijatej a vyskladnenej zeleniny. Súčasťou úradných kontrol boli aj kontroly nahlásených zásielok čerstvého ovocia a zeleniny, prichádzajúcich z iných členských štátov Európskej únie a tretích krajín do portálu ŠVPS. Počas kontroly vysledovateľnosti zeleniny sa zistila distribúcia tovaru neznámeho pôvodu bez označenia alebo klamlivo označené, hlavne z Poľska a Holandska, boli to mrkva a petržlen, alebo Španielska, Talianska, Turecka, Maroka, Belgicka, uvedený tovar boli paradajky alebo teda rajčiny. Počas kontroly inšpektori taktiež zistili, že prevádzkovatelia potravinových podnikov neuvádzali v dodacích dokladoch informáciu o krajine pôvodu zeleniny, hoci to predpisuje platná legislatíva, podľa ktorej sa považuje, aby informačné náležitosti boli čitateľné a zreteľne uvedené na viditeľnom mieste na jednej strane obalu. V jednom prípade sa informácie o krajine pôvodu zeleniny uvádzali iba v ponukových cenníkoch spoločnosti, čo je v rozpore s platnou legislatívou. Ďalej bolo vo viacerých prípadoch zistené, že prevádzkovatelia potravinárskych podnikov uvádzali nepravdivú informáciu o krajine pôvodu zeleniny, v prípade to bolo mrkvy a petržlenu, už v interných domácich dokladoch, kde bolo, bola zmenená krajina pôvodu z Poľska na pôvod Slovensko. Ako príklad môžem uviesť situáciu, kedy bol počas kontroly vysledovateľnosti u distribútora ovocia a zeleniny zistený kamión s prepravnými obalmi s petržlenom neznámeho pôvodu, t. j. bez akéhokoľvek označenia, čo je v rozpore s platnou legislatívou. Tovar bez označenia alebo tovar klamlivo označený bol na mieste zakázaný ďalej distribuovať. Zistené nedostatky budú riešené v správnom konaní a za porušenie legislatívy bude uložená pokuta až do výšky 100-tisíc eur. Ako príklady efektívnosti úradných kontrol ŠVPS možno spomenúť situáciu z januára 2018, kedy boli všetky obchodné siete zaplavené mrkvou slovenského pôvodu. Po začatí cielených kontrol so zameraním na vysledovateľnosť krajiny pôvodu, napríklad mrkva slovenského pôvodu začala na pultoch slovenských predajní absentovať. Takéto cielené kontroly zamerané na preverenie skutočnej krajiny pôvodu ovocia a zeleniny v potravinovom reťazci od prepravcu ovocia a zeleniny z členských štátov Európskej únie alebo tretej krajiny až k pestovateľom na území Slovenskej republiky budú, samozrejme, prebiehať aj naďalej, aby sme takýmto praktikám zabránili v čo možno najväčšej miere. Ďakujem za pozornosť. Skončil som.